U-I-31/10
Natisni
Opravilna št.:
U-I-31/10
Datum odločitve:
8. 4. 2010
ECLI:
ECLI:SI:USRS:2010:U.I.31.10
Akt:
Zakon o kmetijskih zemljiščih (Uradni list RS, št. 55/03 – uradno prečiščeno besedilo) (ZKZ), 2. odst. 55. čl., 3. odst. 56. čl.
Izrek:
Pobuda za začetek postopka za oceno ustavnosti drugega odstavka 55. člena in tretjega odstavka 56. člena Zakona o kmetijskih zemljiščih (Uradni list RS, št. 55/03 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Franc Leopold Tekavec, Ribnica
Datum vloge:
4. 2. 2010
Vrsta odločitve:
sklep
Vrsta rešitve:
zavrženje
Dokument:
US29078
Dokument v PDF obliki:
U-I-31-10.pdf
127 KB
Prenesite datoteko
U-I-31/10-4
8. 4. 2010
SKLEP
Ustavno sodišče je v postopku za preizkus pobude Franca Leopolda Tekavca, Ribnica, ki ga zastopa Zoran Korenčan, odvetnik v Ljubljani, na seji 8. aprila 2010
sklenilo:
Pobuda za začetek postopka za oceno ustavnosti drugega odstavka 55. člena in tretjega odstavka 56. člena Zakona o kmetijskih zemljiščih (Uradni list RS, št. 55/03 – uradno prečiščeno besedilo) se zavrže.
Obrazložitev
1. Pobudnik izpodbija v izreku tega sklepa navedeni določbi Zakona o kmetijskih zemljiščih (v nadaljevanju ZKZ). Zatrjuje, da sta v neskladju s 14. in z 69. členom Ustave ter s 1. členom Prvega protokola h Konvenciji o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP), ker omogočata komasacijo že, če se z njo strinjajo lastniki zemljišč, ki imajo v lasti 80 % površin zemljišč na komasacijskem območju. Navaja, da so lastniki zemljišč že leta 2007 zbrali 71 % potrebnih glasov za komasacijo na območju, ki zajema tudi pobudnikova zemljišča.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Ker se komasacija uvede z odločbo upravne enote (prvi odstavek 57. člena ZKZ), iz pobudnikovih navedb pa izhaja, da uvedba komasacije ni bila niti predlagana, pobudnik ne izkazuje pravnega interesa za oceno ustavnosti izpodbijanih določb. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik